google/wiki40b huggingface dataset:
Τριαντάφυλλος Σαμαράς

Βιογραφικά στοιχεία

Ο Τριαντάφυλλος Σαμαράς ή Καραπιπέρης γεννήθηκε στα τέλη του 19ου αιώνα στη Σιάτιστα της περιφερειακής ενότητας Κοζάνης. Η οικογένεια Σαμαρά είχε διακριθεί κατά την Ελληνική Επανάσταση του 1821 στο Μεσολόγγι. Ο Τριαντάφυλλος ακολούθησε τη βασική εκπαίδευση στη γενέτειρά του. Συμμετείχε από νωρίς στο Μακεδονικό Αγώνα. Το 1906 διέφυγε στα Τρίκαλα όπου συνεργάστηκε με τον Γ. Δικώνυμο Μακρή, που συγκροτούσε ένοπλες ομάδες. Την 1η Μαρτίου του ίδιου έτους επέστρεψε με το νέο του σώμα στη Μακεδονία. Τα σώματα των Γ. Δικώνυνου Μακρή και Καραπιπέρη είχαν ως προορισμό την Πελαγονία και το Περιστέρι. Εξαιτίας όμως του βαρύ χειμώνα κατευθύνθηκαν προς τα Κορέστια, όπου συνεργάστηκαν με τον Ζ. Παπαδά (Φούφα) στην καταδίωξη του κομιτατζή Μήτρο Βλάχο. Στα Κορέστια, τα ενωμένα σώματα του Τριαντάφυλλου Σαμαρά, του Γ. Δικώνυμου Μακρή και του Ζ. Παπαδά συνεπλάκησαν αρκετές φορές με Οθωμανικά στρατεύματα, αλλά και με τη συμμορία του Μήτρο Βλάχο. Στη μάχη της Μπεσφήνας (Σφήκας), οι Έλληνες είχαν πολλές απώλειες και τραυματισμούς αλλά κατόρθωσαν να διαφύγουν από τα Οθωμανικά πυρά και να φτάσουν στο Μπούκοβο του Μοναστηρίου. Εκεί μετά από σύντομη νοσηλεία των τραυματιών, αναδιοργανώθηκαν τα σώματα και έδωσαν αρκετές μάχες με τον Οθωμανικό στρατό, με κυριότερη αυτή του Ρακόβου (Κρατερού). 
Το 1907 ο Τριαντάφυλλος Σαμαράς συνεργάστηκε με τον Παύλο Νεράντζη (Περδίκκα) και Δ. Παπαυγέρο (Γκούρα) στις περιοχές Μοριχόβου και Δευριόπου έως τον Περλεπέ, προσπαθώντας να αναχαιτίσουν τη δράση των Βουλγαρικών ομάδων. Σε μάχη στο Λέχοβο, τραυματίστηκε σοβαρά στο μάτι ο Λουκάς Κόκκινος. Πολλές μάχες στις οποίες συμμετείχε ο οπλαρχηγός Καραπιπέρης στην περιοχή του Μοριχόβου, ήταν εναντίον Βουλγάρων και Οθωμανών ταυτόχρονα. Σε μία τέτοια μάχη στη Μπέσιστα, τα ενωμένα Ελληνικά σώματα των Καραπιπέρη, Ι. Καραβίτη, Εμ. Νικολούδη, Εμ. Κατσίγαρη, Π. Γερογιάννη, Στέφου Γρηγορίου και Παύλου Νεράντζη, διέλυσαν το επίλεκτο Οθωμανικό τάγμα (αβτζί ταμπούρ), συλλαμβάνοντας αρκετούς αξιωματικούς. Συνέπεια της μάχης της Μπέσιστας ήταν η σφαγή των Ελλήνων κρατουμένων στις φυλακές του Μοναστηρίου, ως αντίποινα. Στη συνέχεια ο Καραπιπέρης με το σώμα του εξόντωσε τον κομιτατζή Βασίλωφ, σε μάχη στην Πόλτσιστα.    
Το 1908 με την επανάσταση των Νεοτούρκων, δώθηκε γενική αμνηστία και ο Τριαντάφυλλος Σαμαράς παρέδωσε τα όπλα και διέλυσε το σώμα του. Μετά την αποκάλυψη των πραγματικών στόχων του Νεοτουρκικού κομιτάτου και τις αθρόες δολοφονίες Ελλήνων αγωνιστών, ο Τριαντάφυλλος Σαμαράς επέστρεψε στην ένοπλη δράση, στρεφόμενος κατά των Βουλγαρικών ένοπλων ομάδων που συνέρευσαν εκ νέου στη Μακεδονία. Το φθινόπωρο του 1911, εξόντωσε τον Ντέμτσιο που τρομοκρατούσε την περιοχή της Νοτιοδυτικής Μακεδονίας και είχε δολοφονήσει τον μητροπολίτη Γρεβενών Αιμιλιανό.
Κατά τον Α΄ Βαλκανικό Πόλεμο ο Τριαντάφυλλος Σαμαράς συγκρότησε σώμα, και μαζί με τον Στέφο Γρηγορίου από το Μοναστήρι επιτέθηκαν κατά του Τουρκικού στρατού, στις 7 Οκτωβρίου 1912, στη θέση Σπάθες της κορυφής Τσερβένας του Βούρινου. Έτσι κατάφεραν μετά από σύντομη διανυκτέρευση στον Έξαρχο Γρεβενών να εισέλθουν ελευθερωτές στη Σιάτιστα και στη συνέχεια, στη Γαλατινή.
Πανελλήνιο πρωτάθλημα ανοιχτής θάλασσας 2015

Το Πανελλήνιο πρωτάθλημα μεγάλων αποστάσεων 2015 πραγματοποιήθηκε στις 6 και 7 Ιουνίου στην Καλαμαριά. Πρωταθλητής στη γενική βαθμολογία, όσο και στις επιμέρους κατηγορίες ανδρών και γυναικών, αναδείχθηκε ο Ολυμπιακός για 2η φορά στην ιστορία του.
Ντιρκ Ζ΄ της Ολλανδίας

Βιογραφία

Ήταν ο πρωτότοκος γιος του Φλόρις Γ΄ κόμη της Ολλανδίας και της Άντας των Ντάνκελντ, κόρης του Ερρίκου διαδόχου της Σκωτίας & κόμη του Χάντινγκτον.
Ο Ερρίκος ΣΤ΄ των Χοενστάουφεν της Γερμανίας αντιμετώπιζε εμφύλιο πόλεμο και αναζητούσε συμμάχους. Έτσι επέτρεψε στον Ντιρκ Ζ΄ να εισπράττει τέλη από τους Φλαμανδούς εμπόρους στο Γκέεβλητ και του παραχώρησε το Γκρότε Βάαρντ από την επισκοπή της Ουτρέχτης. Ο Ντιρκ Ζ΄ είχε μόνο τρεις κόρες και ο Ερρίκος Δ΄ αναίρεσε το Σαλικό νόμο διαδοχής, έτσι μπορούσε να γίνει διάδοχος μία κόρη. Όταν η Ουτρέχτη έμεινε χωρίς επίσκοπο, ο Ντιρκ Ζ΄ το 1196 κέρδισε προσωρινά την κυριαρχία επί της Ουτρέχτης. Αυτό σήμαινε πόλεμο με τον Όθωνα Α΄ κόμη του Γκέλντερς· στη μάχη του Γκρέμπεμπερκ που ακολούθησε ο Ντιρκ Ζ΄ ηττήθηκε. Το 1197 ο Ντιρκ φαν Άρε εξελέγη νέος επίσκοπος και ανάκτησε την κυριαρχία της Ουτρέχτης. Οι Χοενστάουφεν έχαναν στον εμφύλιο πόλεμο και ο κόμης της Ολλανδίας άλλαξε πλευρά και έγινε σύμμαχος των Γουέλφων.
Εξόριστη δημοκρατική κυβέρνηση της Ισπανίας

Ιστορία

Μετά την πτώση του δημοκρατικού καθεστώτος της Ισπανίας τον Απρίλιο του 1939, ο Πρόεδρος (Μανουέλ Αθάνια) και ο Πρωθυπουργός (Ζουάν Νεγκρίν) αυτοεξορίστηκαν στην Γαλλία. Ο Αθάνια παρέμεινε στο πόστο του, μέχρι τον θάνατο του, τον Νοέμβριο του 1940. Στο πόστο του εξόριστου προέδρου τον διαδέχτηκε ο Ντιέγκο Μαρτίνεζ Μπάριο, που ήταν πρωθυπουργός της Ισπανίας το 1936. Μετά την κατάληψη της Γαλλίας από την Ναζιστική Γερμανία το 1940, η κυβέρνηση μετακόμισε στο Μεξικό, που κάτω από την διακυβέρνηση του αριστερού προέδρου Λαζάρο Κάρντενας συνέχισε να αναγνωρίζει την εξόριστη κυβέρνηση ως την νόμιμη ισπανική κυβέρνηση, ασχέτως αν ο Νεγκρίν πέρασε τα χρόνια του πολέμου στο Λονδίνο. Ο Νεγκρίν παραιτήθηκε από πρωθυπουργός το 1945 και τον διαδέχθηκε ο Ζόσε Τζιράλ.
Μέχρι το 1945, οι εξόριστοι Δημοκρατικοί είχαν υψηλές ελπίδες ότι μετά το τέλος του Β' Παγκοσμίου Πολέμου στην Ευρώπη, ο Φράνκο θα καθαιρεθεί από τις Συμμαχικές Δυνάμεις, τους νικητές του πολέμου και θα μπορούσαν να επιστρέψουν στην Ισπανία. Όταν αυτές οι ελπίδες γκρεμίστηκαν, η εξόριστη κυβέρνηση υποβαθμίστηκε σε κυβέρνηση-μαριονέτα με συμβολικό ρόλο. Η κυβέρνηση επέστρεψε στο Παρίσι το 1946. Υπήρχε επίσης η Βάσκικη εξόριστη κυβέρνηση και η Εξόριστη Καταλανική κυβέρνηση.
Στην μεταπολεμική περίοδο είχε διπλωματικές σχέσεις με το Μεξικό, τον Παναμά, την Γουατεμάλα, την Βενεζουέλα, την Πολωνία, την Τσεχοσλοβακία, την Ουγγαρία, την Γιουγκοσλαβία, την Ρουμανία και την Αλβανία. Αντίθετα, το Ηνωμένο Βασίλειο, οι ΗΠΑ, η Γαλλία, και η Σοβιετική Ένωση δεν αναγνώρισαν την κυβέρνηση.
Μετά τον θάνατο του Φράνκο το 1975, ο βασιλιάς Χουάν Κάρλος αποκατέσησε την δημοκρατική κυβέρνηση. Το 1977 οι εξόριστοι Δημοκρατικοί αποφάσισαν να δεχτούν την δεύτερη παλινόρθωση της μοναρχίας και αναγνώρισαν την νέα κυβέρνηση. Στις 1 Ιουλίου του 1977 η Κυβέρνηση της Ισπανικής Δημοκρατίας διαλύθηκε επισήμως. 
Σε μια χειρονομία συμφιλίωσης, ο Χουάν Κάρλος κάλεσε τους εξόριστους ηγέτες σε μια τελετή στη Μαδρίτη.
Φρειδερίκος Γουλιέλμος Γ΄ της Σαξονίας-Άλτενμπουρκ

Βιογραφία

Ήταν ο μόνος γιος του Φρειδερίκου-Γουλιέλμου Β΄ δούκα της Σαξονίας-Άλτενμπουρκ και της Μαγδαληνής-Σιβύλλας των Βέττιν, κόρης του Ιωάννη-Γεωργίου Α΄ εκλέκτορα της Σαξονίας.
Το 1672 απεβίωσε στο Άλτενμπουρκ σε ηλικία 14 ετών.
Αιμίλιος Μιχαηλίδης

Βιογραφικά στοιχεία

Ο Αιμίλιος Μιχαηλίδης γεννήθηκε στη Λεμεσό το 1933. Ομιλούσε, πέρα από την ελληνική, την αγγλική γλώσσα. Σπούδασε οικονομικά και νομική. Στη συνέχεια απέκτησε μεταπτυχιακό στο διεθνές δίκαιο. Ήταν δικηγόρος.
Απεβίωσε το 1988.

Πολιτική διαδρομή

Εξελέγη βουλευτής στις Βουλευτικές εκλογές του 1970 με το Ενιαίο Κόμμα στην Εκλογική Περιφέρεια Λεμεσού.
BBC One Σκωτία

Μετάδοση

Ο σταθμός εκπέμπει επίγεια στη Σκωτία και μέσω δορυφόρου και καλωδιακής τηλεόρασης στο υπόλοιπο Ηνωμένο Βασίλειο. Επιπλέον ο σταθμός εκπέμπει και διαδικτυακά από την υπηρεσία BBC iPlayer.
Κύπελλο Πρωταθλητριών Καλαθοσφαίρισης Αμερικής

Λογότυπο

Το λογότυπο της διοργάνωσης άλλαξε το 2015.
Φαράγγι

Γενικά στη νεοελληνική γλώσσα ως φαράγγι, ή φάραγγας, χαρακτηρίζεται βαθιά χαράδρα με σχεδόν απόκρημνες βραχώδεις πλευρές, όχι βέβαια των διαστάσεων εκείνων σε μήκος και βάθος που παρουσιάζουν τα λεγόμενα κάνυον που όμως οι πλευρές τους δεν παρουσιάζουν τις σχεδόν κατακόρυφες και τη στενότητα των φαραγγιών.
Γενικά τα φαράγγια δημιουργούνται από τη διαβρωτική δράση των ιδιαίτερα ορμητικών υδάτινων ρευμάτων, καταφέρνοντας έτσι μια συνεχή εκβάθυνση της κοίτης ανάμεσα σε συμπαγή και ανθεκτικά πετρώματα. Επίσης άλλη αιτία δημιουργίας φαραγγιών μπορεί να είναι κάποια τεκτονική διεργασία, σεισμός, κατάπτωση θόλων υπόγειων σηράγγων, όπως συμβαίνει κυρίως σε καρστικές περιοχές, καθώς ακόμα και μια παγετωνική δράση που δημιουργεί εκτενή ρήγματα. Σημειώνεται ότι το πλείστο των φαραγγιών των Άλπεων οφείλονται σε παγετωνικές δράσεις.
Στην Ελλάδα παρατηρούνται πολλά φαράγγια εξαιτίας του μεγάλου εύρους των ασβεστολιθικών πετρωμάτων που διαβρώνονται σχετικά εύκολα. Σημαντικότερα ελληνικά φαράγγια είναι το Φαράγγι της Σαμαριάς, που βρίσκεται στη Κρήτη, μήκους 16 χλμ., το Φαράγγι του Βίκου, που βρίσκεται στην Ήπειρο, μήκους 20 χλμ. που θεωρείται και το μεγαλύτερο του κόσμου σε βάθος με τα αυστηρά κριτήρια προσδιορισμού της γεωμορφολογίας αυτής(*), καθώς και άλλα μικρότερα. Επίσης σπουδαία φαράγγια υφίστανται στην Τουρκία, Αρμενία, Νεπάλ, κ.ά. το δε φαράγγι του Βερντόν στις Ν. Άλπεις θεωρείται ένα από τα μεγαλύτερα αξιοθέατα της Γαλλίας.
Τα φαράγγια από την αρχαιότητα λόγω της ιδιομορφίας τους συνδέθηκαν με στρατιωτικές επιχειρήσεις διείσδυσης αλλά και καταφυγής - διαφυγής καταδιωκομένων. Επίσης, λόγω της αγριότητας που παρουσιάζουν, έχουν συνδεθεί με διάφορες λαογραφικές ιστορίες και μύθους συναφείς ακριβώς του τρόμου που παρουσιάζει η θέα τους.
Γνωστότερο φαράγγι στον ελλαδικό χώρο κατά την αρχαιότητα ήταν ο Καιάδας.
Middle East Airlines

Ιστορία

Η Middle East Airlines ιδρύθηκε στις 31 Μαΐου 1945 από των Saeb Salam και των Fawzi EL-Hoss με επιχειρησιακή και τεχνική υποστήριξη από την BOAC. Οι πτήσεις ξεκίνησαν στις 1 Ιανουαρίου του 1946 χρησιμοποιώντας τρεια de Havilland DH.89A Dragon Rapides. Οι πρώτες πτήσεις ήταν μεταξύ Βηρυτού και Λευκωσίας. Στα μέσα του 1946 απέκτησε δύο Douglas DC-3.
Το 1963, η MEA ανέλαβε επίσης τη Lebanese International Airways. Ο στόλος εκσυγχρονίστηκε με την προσθήκη τριών Caravelles τον Απρίλιο του 1963. Επίσης προστέθηκαν  τρία Boeing 720Bs τον Ιανουάριο του 1966 και ένα μισθωμένο Vickers VC10 τον Μάρτιο του 1967.
Στις 28 Ιουνίου του 2012 η ​​Middle East Airlines εντάχθηκε στη συμμαχία SkyTeam και έγινε το 17ο μέλος της συμμαχίας.
Η Middle East Airlines  προσφέρει μόνο δύο κατηγορίες ταξιδιών σε όλες τις πτήσεις τους: Business Class (η οποία ονομάζεται Cedar Class) και Economy Class.
Πανελλήνιο πρωτάθλημα ανώμαλου δρόμου ανδρών 1978

Το Πανελλήνιο πρωτάθλημα ανώμαλου δρόμου ανδρών 1978 διεξήχθη στις 19 Φεβρουαρίου στην Καλογρέζα. Πρωταθλητής αναδείχθηκε ο Κούσης της Γ.Ε. Αγρινίου (απόσταση 12.000μ.). Πρωταθλητής σύλλογος αναδείχθηκε ο Γ.Σ. Παγκύπρια Λευκωσίας, ο Παναθηναϊκός όμως κατέθεσε ένσταση για αντικανονική συμμετοχή του αθλητή Αριστοτέλους του Γ.Σ. Παγκύπρια, η οποία έγινε αποδεκτή, με αποτέλεσμα ο τίτλος να καταλήξει στον Παναθηναϊκό.
Μεσιέ 81

Ανακάλυψη

Ανακαλύφθηκε τις 31 Δεκεμβίου 1774 μαζί με τον Μεσιέ 82 από τον Γιόχαν Μπόντε και ταυτοποιήθηκε εκ νέου από τον Πιέρ Μεσαίν το 1779 και ο Τσάρλς Μεσιέ τον συμπεριέλαβε στον κατάλογό του μαζί με το Μεσιέ 82 το 1781.

Υπερκαινοφανείς

Τον Μάρτιο του 1993 ανακαλύφθηκε ο μόνος γνωστός υπερκαινοφανής αστέρας στον γαλαξίας (1993J), ο οποίος έφτασε σε λαμπρότητα 10,5 και ήταν ένας από τους λαμπρότερους του 20ού αιώνα. Παρουσίασε χαρακτηριστικά υπερκαινοφανή αστέρα τύπου ΙΙ και Ιb. Αυτό έδειξε ότι οι δύο τύποι σχηματίζονται σε παρόμοιες συνθήκες (έκρηξη τεράστιων αστέρων), ενώ ταξινομήθηκε ως υπερκαινοφανής τύπου IIb, το ενδιάμεσο των δύο τύπων.
Ενρίκο Κονταρίνι

Α΄ Σταυροφορία

Ο δόγης Βιτάλε Α΄ Μικιέλ αρνήθηκε στην αρχή την συμμετοχή του στην Α΄ Σταυροφορία που κήρυξε ο Πάπας Ουρβανός Β΄ (1096) επειδή υπολόγιζε ότι πολύ πιθανό η Δημοκρατία της Βενετίας να είχε οικονομικές απώλειες. Αργότερα όταν είδε τα μεγάλα κέρδη και φήμη που κέρδισαν οι αντίπαλες πόλεις όπως η Γένοβα και η Πίζα άλλαξε γνώμη και αποφάσισε έστω και καθυστερημένα την συμμετοχή του. Ο Βιτάλε Α΄ έστειλε έναν στόλο με 200 πλοία για τους Αγίους Τόπους, πνευματικός αρχηγός της εκστρατείας ήταν ο επίσκοπος Ενρίκο Κονταρίνι. Θ στόλος έφτασε στην Ρόδο και πέρασε τον χειμώνα, ο Βυζαντινός αυτοκράτορας τους ζήτησε να μην προχωρήσουν περισσότερο αλλά ο επίσκοπος Ενρίκο τον αγνόησε.

Τα οστά του Αγίου Νικολάου

Την άνοιξη του 1100 ο στόλος διέσχισε την Μικρά Ασία και έφτασε στην Μύρα όπου βρισκόταν ο τάφος του Αγίου Νικολάου. Τα μεγάλα οστά του Αγίου είχαν κλαπεί από Ιταλούς ναυτικούς πριν από 13 χρόνια (1087), τα μετέφεραν στο Μπάρι και έκτισαν τον μεγαλοπρεπή ναό του Αγίου Νικολάου με τις ευλογίες του ίδιου του πάπα Ουρβανού Β΄ που τον εγκαινίασε. Οι Βυζαντινοί κατηγόρησαν τους Λατίνους για "ιερή κλοπή" και τους προειδοποίησαν ότι θα βρεθούν αντιμέτωποι εκτός από τον νόμο και με την οργή του ίδιου του Αγίου. Οι Σελτζούκοι είχαν κατακτήσει την περιοχή όμως μετά την Μάχη του Μαντζικέρτ (1071), οι ναυτικοί ισχυρίστηκαν ότι πήραν τα οστά για να τα προστατεύσουν από τους Τούρκους που είχαν στην κατοχή τους την Μύρα. 
Ο Ενρίκο Κονταρίνι και ο στόλος του όταν έφτασαν στα Μύρα πήραν τα υπόλοιπα μικρότερα οστά του Αγίου Νικολάου, τα οστά του θείου του Αγίου επισκόπου Μύρων Νικολάου και τα οστά του Αγίου Θεοδώρου του Μάρτυρος ενός χριστιανού αγίου που είχε αποκεφαλιστεί επί Λικίνιου. Οι Βενετοί πήγαν κατόπιν στους Αγίους Τόπους και επέστρεψαν στην Βενετία με τα οστά των Αγίων (6 Δεκεμβρίου 1100). Ο επίσκοπος Ενρίκο Κονταρίνι διεκδικούσε τον Άγιο Νικόλαο σαν έναν μεγάλο Άγιο προστάτη της Βενετίας και αντίπαλο του Ευαγγελιστή Μάρκου, αυτό ήταν αδύνατο επειδή τα περισσότερα οστά βρίσκονταν στο Μπάρι. Τα οστά του Αγίου Νικολάου τοποθετήθηκαν στον ναό Σαν Νικολό ντι Λίντο, στο μακρόστενο νησάκι του Λίντο μήκους 15 χιλιομέτρων που χώριζε την Λιμνοθάλασσα της Βενετίας από την Αδριατική Θάλασσα.

Οι προστάτες της Βενετίας

Ο Άγιος Θεόδωρος ο Μάρτυρας έγινε ένας από τους 4 προστάτες Άγιους της Βενετίας μαζί με το Ευαγγελιστή Μάρκο, τον Αρχάγγελο Γαβριήλ και την Παναγία. Ο Θεόδωρος ο Μάρτυρας συμβόλιζε την υποταγή της Βενετίας στην Βυζαντινή Αυτοκρατορία σαν αποικία της γι'αυτό η λατρεία του σταδιακά εξασθένησε στους Βενετσιάνους στην πορεία της πόλης προς την πλήρη ανεξαρτητοποίηση.
Τυφλό ψήσιμο

Το τυφλό ψήσιμο ή προψήσιμο είναι το ψήσιμο βάσης για τάρτα ή ζύμης ζαχαροπλαστικής χωρίς την γέμιση. Είναι απαραίτητο όταν η γέμιση της τάρτας δεν θέλει ψήσιμο.
Σεγκούντα Ντιβιζάο ντε Όνρα 1994–95

Προεπισκόπηση

Στη διοργάνωση συμμετείχαν 18 ομάδες με την Λέσα ΦΚ  να κερδίζει το πρωτάθλημα και μαζί με τις ΣΚ Καμπομαϊορένσε και ΦΚ Φελγκέιρας να προβιβάζονται στην Πριμέιρα Λίγκα. Οι Πορτιμονένσε ΣΚ, Αμόρα ΦΚ και ΣΚΟ Τορεένσε υποβιβάστηκαν στη Σεγκούντα Ντιβιζάο.
Σαφιγιέ Σουλτάνα (κόρη του Μουσταφά Β΄)

Βιογραφία

Η Σαφιγιέ Σουλτάν γεννήθηκε στις 13 Οκτωβρίου 1696 στην Ανδριανούπολη, και ήταν κόρη του σουλτάνου Μουσταφά Β΄. Ο Πρώτος της γάμος ήταν το 1710 με τον Μακτουλζάντε Χατζί Αλί Πασά. Μαζί απέκτησαν τον Σουλτανζάντε Βαγιαζήτ και την Ζαχιντέ Χανίμσουλταν. Το 1723, ο Αλί Πασάς πεθαίνει και τρία χρόνια μετά παντρεύεται τον Μιράζ Μεχμέτ Πασά. Δυο χρόνια αργότερα το 1728, ο Μεχμέτ Πασάς πεθαίνει και η Σαφιγιέ μένει για δεύτερη φορά χήρα. 
Ο Τρίτος της γάμος ήταν με τον Μερζίφονλου Καρά Μουσταφά Πασά. Το 1736 ο Μουσταφά Πασάς πεθαίνει και η Σαφιγιέ γίνεται και πάλι χήρα. Το 1740 παντρεύεται για τέταρτη φορά με τον Χατζί Εμπουμπεκίρ Πασά έζησαν μαζί μέχρι τον θάνατό του, το 1759. 
Η Σαφιγιέ Σουλτάν πέθανε στις 15 Μαΐου 1778 στην Κωνσταντινούπολη σε ηλικία 81 ετών. Είναι θαμμένη στο Τέμενος Σουλεϊμανιγιέ στην Κωνσταντινούπολη.
Πεντάλφα

Η πεντάλφα είναι ένα σχήμα το οποίο ορίζεται ως ένα αστέρι με πέντε γωνίες (όπως στην εικόνα).

Θρησκευτικός συμβολισμός

Για πολύ καιρό η πεντάλφα είχε συνδεθεί με τον πλανήτη Αφροδίτη και με τη λατρεία της θεάς Αφροδίτης. Επίσης συνδέεται και με τη λατρεία του Ρωμαίου Εωσφόρου (Lucifer) ο οποίος φέρνει το φως και τη γνώση. Ως σύμβολο θεωρείται από πολλούς που ασχολούνται με παγανιστικές θρησκείες ότι έχει μαγικές ιδιότητες. 
Οι Χριστιανοί επίσης το είχαν χρησιμοποιήσει για να συμβολίσουν τις πέντε πληγές του Χριστού, ενώ επίσης το σύμβολο αυτό συνδέεται και με τον Ελευθεροτεκτονισμό.

Σατανισμός

Στον Θεϊστικό αλλά και Αθεϊστικό Σατανισμό, η πεντάλφα χρησιμοποιείται ανάποδα και είναι το πιο βασικό σύμβολο. Συγκεκριμένα, συμβολίζει το κεφάλι μιας τραγόμορφης αναπαράστασης του Σατανά ονόματι Baphomet. Δημιουργήθηκε και χρησιμοποιήθηκε για πρώτη φορά απ' τον γνωστό μάγο του 19ου αιώνα, Eliphas Levi και αργότερα απ' τον ιδρυτή της Εκκλησίας του Σατανά (Church of Satan) στη Καλιφόρνια, Anton Szandor LaVey, το 1966.
Και στα δύο είδη Σατανισμού, η πεντάλφα είναι απαραίτητη σε όλα τα αποκρυφιστικά ξόρκια και τις επικλήσεις πνευμάτων.
Στον Διαβολικό Σατανισμό, αποτελεί λίγο μικρότερη σημασία και χρησιμοποιείται κυρίως στα ξόρκια και τις επικλήσεις, παρ'όλα αυτά ο συμβολισμός της είναι διαφορετικός απ' ό,τι στα άλλα δύο είδη: Συμβολίζει τον άνθρωπο ανάποδα, κάτι που στη πραγματικότητα τη κάνει σύμβολο του Μισανθρωπισμού που εμπεριέχεται μέσα στο συγκεκριμένο είδος Σατανισμού.

Εθνικός συμβολισμός

Η πεντάλφα ανευρίσκεται στις σημαίες δύο αφρικανικών χωρών, του Μαρόκου όπου συμβολίζει τη Σφραγίδα του Σολομώντα και της Αιθιοπίας όπου ως αστέρι συμβολίζει το λαμπρό μέλλον της χώρας.
Αλ Καφ (Κυβερνείο)

Το Κυβερνείο (νομός) Αλ Καφ είναι ένας από τους 24 νομούς της Τυνησίας. Βρίσκεται στο βόρειο δυτικό μεσόγειο τμήμα της χώρας, στη παραμεθόριο με την Αλγερία. Πρωτεύουσα είναι η ομώνυμη πόλη Αλ Καφ. Έχει συνολική έκταση 4.965 τ.χλμ., (10ο σε έκταση), και πληθυσμό 257.300 (2007). Δημιουργήθηκε το 1956.
Πτώχευση κράτους

Γενικά

Συνηθέστερα η κατάσταση αυτή προκύπτει όταν οι κρατικές δαπάνες, (μισθοί, συντάξεις, ενοίκια, προμήθειες κ.λπ.), είναι πολύ μεγαλύτερες των φορολογικών εσόδων ενώ ο τυχόν δανεισμός εσωτερικός αδυνατεί ν΄ αποδώσει και παράλληλα η προσφυγή σε έκδοση χαρτονομίσματος είναι για διάφορους λόγους αδύνατη.

Σε περίπτωση που οι πιθανοί δανειστές ή αγοραστές ομολόγων του υπόψη κράτους αρχίζουν να υποψιάζονται ότι η κυβέρνηση μπορεί να αποτύχει να εξοφλήσει το χρέος της, μπορεί να απαιτήσουν ένα υψηλότερο επιτόκιο ως αποζημίωση για τον κίνδυνο αθέτησης των υποχρεώσεων της. Μια μεγάλη αύξηση του επιτοκίου που εκ των πραγμάτων θα αντιμετωπίσει η εν λόγω κυβέρνηση, ένεκα του φόβου ότι θα αποτύχει να εξοφλήσει το χρέος της, καλείται "κρίση κρατικού χρέους".
Οι κυβερνήσεις καθίστανται ιδιαίτερα ευάλωτες σε μια κρίση κρατικού χρέους, όταν βασίζονται σε χρηματοδότηση μέσω "βραχυπρόθεσμων ομολόγων", δεδομένου ότι αυτό δημιουργεί μια κατάσταση αναντιστοιχίας ληκτότητας μεταξύ της χρηματοδότησης αυτών και της μακροπρόθεσμης αξίας του ενεργητικού της φορολογικής τους βάσης. Οι κυβερνήσεις μπορεί, επίσης, να είναι το ίδιο ευάλωτες σε μια κρίση κρατικού χρέους που να οφείλεται σε αναντιστοιχία νομισμάτων, εάν δεν είναι σε θέση να εκδώσουν ομόλογα στο νόμισμά τους, αφού, σε αντίθετη περίπτωση, μία μείωση της αξίας του δικού τους νομίσματος μπορεί να το κάνει απαγορευτικά ακριβό για την αποπληρωμή ξένων ομολόγων τους.
Με δεδομένο ότι μια κυβέρνηση, εξ ορισμού, ελέγχει τις υποθέσεις της, δεν μπορεί να υποχρεωθεί να εξοφλήσει το χρέος της. Παρ' όλα αυτά, μια κυβέρνηση που αδυνατεί να πληρώσει τις υποχρεώσεις της μπορεί να εξαιρεθεί από περαιτέρω πίστωση, όπου μερικά από τα στοιχεία του ενεργητικού της στο εξωτερικό μπορεί και να κατασχεθούν, ενώ ενδέχεται παράλληλα να αντιμετωπίσει πολιτική πίεση από τους εγχώριους κατόχους ομολόγων της για να ξεπληρώσει το χρέος της. Για αυτό το λόγο, οι κυβερνήσεις σε τέτοιες περιπτώσεις πολύ σπάνια επιλέγουν να μην πληρώσουν τη συνολική αξία του χρέους τους. Αντιθέτως, αρχίζουν διαπραγματεύσεις με τους κατόχους ομολόγων για να συμφωνήσουν για κάποια καθυστέρηση, ή μερική μείωση των πληρωμών του χρέους τους, που συχνά αποκαλείται "αναδιάρθρωση του χρέους". Το Διεθνές Νομισματικό Ταμείο (ΔΝΤ) συχνά βοηθά στις περιπτώσεις αναδιάρθρωσης κρατικού χρέους.

Συνέπειες

Σε περίπτωση μιας πτώχευσης το κράτος δεν βρίσκει δανειοδότες και είναι σε μια μεγαλύτερη εξάρτηση από εισοδήματα. Η έλλειψη εμπιστοσύνης έχει ως συνέπεια μια φυγή του κεφαλαίου από την χωρα.
BBC Radio Wales

Πρόγραμμα

Το πρόγραμμα του σταθμού περιλαμβάνει ενημερωτικές, αθλητικές, ψυχαγωγικές και μουσικές εκπομπές. Ο σταθμός κάθε πρωΐ και απόγευμα έχει μια ενημερωτική εκπομπή με το τίτλο Good Morning Wales (Καλημέρα Ουαλία) και Good Evening Wales (Καλό απόγευμα Ουαλία) αντίστοιχα. Επιπλέον έχει μια εβδομαδιαία ψυχαγωγική εκπομπή με τίτλο Morning Call (Πρωϊνό τηλεφώνημα) με εκφωνητές τους Jason Mohammad και Louise Elliott.
Νεφέλωμα Ίριδα

Το Νεφέλωμα Ίριδα (άλλες ονομασίες: NGC 7023, Caldwell 4) είναι φωτεινό νεφέλωμα ανάκλασης στον αστερισμό Κηφεύς. Στην πραγματικότητα το NGC 7023 είναι το αστρικό σμήνος μέσα στο νεφέλωμα LBN 487. Το 487 φωτίζεται από το άστρο SAO 19158 που έχει φαινόμενο μέγεθος +7 ενώ το ίδιο έχει φαινόμενο μέγεθος +6.8. Βρίσκεται κοντά στους μεταβλητούς αστέρες τ Κηφέως και β Κηφέως (Αλφίρκ). Απέχει 1.300 έτη φωτός και εκτείνεται για έξι έτη φωτός από άκρο σε άκρο.
Αλβανικές βουλευτικές εκλογές του 1992

Ο πρώτος γύρος των βουλευτικών εκλογών που διεξήχθησαν στην Αλβανία το 1992 πραγματοποιήθηκε στις 22 Μαρτίου, ενώ ο δεύτερος γύρος που αφορούσε την εκλογή 11 εδρών διεξήχθη στις 29 Μαρτίου. Το αποτέλεσμα έδωσε τη νίκη στο αντιπολιτευόμενο Δημοκρατικό Κόμμα της Αλβανίας, το οποίο κέρδισε 92 από τις 140 έδρες. Μετά τις εκλογές ο Αλεξάντερ Μέξι έγινε Πρωθυπουργός και ο Σαλί Μπερίσα έγινε Πρόεδρος της Δημοκρατίας.
Ντόμνι

Ο Ντόμνι είναι είδος λαϊκού χορού που εκτελείται στη πολιτεία της Δυτικής Βεγγάλης στην ανατολική Ινδία.
Αυτό το είδος χορού βασίζεται κυρίως στο δράμα. Οι ρόλοι των συζύγων, μητέρων, άπληστων τοκογλύφων, αγροτών, κλπ. είναι οι κύριοι χαρακτήρες αυτού του χορού.
Λουίζα Μοντεσάντου

Βιογραφικό

Γεννήθηκε το 1917 στην Αθήνα και σπούδασε από το 1937 ως το 1941 ζωγραφική και χαρακτική στην Ανωτάτη Σχολή Καλών Τεχνών υπό την επίβλεψη του Κωνσταντίνου Παρθένη και του Γιάννη Κεφαλληνού αντίστοιχα. Μάλιστα η Μοντεσάντου ανήκε στην πρώτη γενιά Ελλήνων χαρακτών, όπως αυτή προέκυψε από τη μαθητεία πλάι στον Γιάννη Κεφαλληνό που καθιέρωσε την χαρακτική στην Ελλάδα ως τέχνη. Πέρα από τη χαρακτική ασχολήθηκε και με την ξυλογλυπτική και την εικονογράφηση βιβλίων, αναλαμβάνοντας το 1949 αλλά και το 1975 την εικονογράφηση σχολικών βιβλίων του δημοτικού.
Παρουσίασε τις δημιουργίες της σε πολλές εκθέσεις που πραγματοποιήθηκαν στην Ελλάδα και στο εξωτερικό (Αίγυπτος, Ελβετία, Βραζιλία) ενώ το 1959 τιμήθηκε με το πρώτο βραβείο του ΕΟΤ για τη δημιουργία τουριστικής αφίσας. Η θεματολογία των έργων της, τόσο της ζωγραφικής όσο και της χαρακτικής, περιλάμβανε κατά κύριο λόγο τοπία, νεκρές φύσεις και απεικονίσεις ανθρώπινων μορφών. Πέθανε στις 10 Ιουλίου του 2007.
Εξάγωνο

Στη γεωμετρία, το εξάγωνο (από τις ελληνικές λέξεις ἕξ = έξι και γωνία) είναι ένα πολύγωνο σχήμα με έξι πλευρές και έξι κορυφές. Οι εσωτερικές γωνίες οποιουδήποτε εξαγώνου έχουν άθροισμα 720 μοίρες (°).

Κυκλικό εξάγωνο

Κυκλικό εξάγωνο ονομάζεται οποιοδήποτε εξάγωνο εγγεγραμμένο σε κύκλο, με τις πλευρές του εν γένει όλες άνισες μεταξύ τους. Αν οι διαδοχικές πλευρές ενός τέτοιου εξαγώνου έχουν μήκη α, β, γ, δ, ε, ζ, τότε οι τρεις κύριες διαγώνιοί του περνούν από το ίδιο σημείο στο εσωτερικό του αν και μόνο αν αγε = βδζ.

Εξάγωνο εγγεγραμμένο σε κωνική τομή

Το θεώρημα του Πασκάλ (γνωστό και ως Hexagrammum Mysticum Theorem) λέει ότι αν ένα οποιοδήποτε εξάγωνο είναι εγγεγραμμένο σε κωνική τομή και προεκτείνουμε τα ζεύγη των αντίθετων πλευρών του μέχρι που να συναντηθούν, τότε τα τρία αυτά σημεία τομής θα βρίσκονται πάνω στην ίδια ευθεία, τη λεγόμενη «γραμμή Πασκάλ» αυτού του σχήματος.

Εξάγωνο εφαπτόμενο σε κωνική τομή

Αν ABCDEF είναι ένα εξάγωνο που σχηματίζεται από έξι ευθείες εφαπτόμενες σε κωνική τομή, τότε οι τρεις κύριες διαγώνιοί του AD, BE και CF τέμνονται σε ένα σημείο (Θεώρημα του Brianchon).